1. Is-sitwazzjoni attwali fil-Jemen hija ta' tħassib kbir. L-atturi umanitarji kollha ddeskrivew is-sitwazzjoni umanitarja bħala waħda katastrofika għal ħafna Jemeniti, hekk kif il-ġlied għadu għaddej f'numru ta' żoni, u l-aċċess umanitarju għal provvisti essenzjali tal-ikel u l-karburanti għadu estremament limitat. Waqt li tfakkar fil-Konklużjonijiet tagħha dwar il-Jemen tal-20 ta' April 2015, l-UE ttenni li s-soluzzjoni għal din il-kriżi trid tkun waħda politika. Huwa dejjem iktar urġenti, f'konformità mar-Riżoluzzjoni 2216 tal-Kunsill tas-Sigurtà tan-NU, li l-ġlied jintemm permezz ta' waqfien mill-ġlied dejjiemi, u li jiġi stabbilit proċess politiku inklużiv li ser jippermetti li jerġgħu jiġu stabbiliti l-paċi u l-awtorità leġittima tal-Istat kif ukoll li jingħataw servizzi pubbliċi essenzjali, filwaqt li jinżammu l-unità, is-sovranità, l-indipendenza u l-integrità territorjali tal-Jemen. 2. Għalhekk, l-UE tappoġġa bis-sħiħ l-isforzi tas-Segretarju Ġenerali tan-NU u l-Mibgħut Speċjali għall-Jemen biex in-negozjati jerġgħu jibdew mill-ġdid, f'konformità sħiħa mal-qafas ipprovdut mill-inizjattiva tal-GCC, l-eżiti tal-Konferenza dwar Djalogu Nazzjonali u r-riżoluzzjonijiet rilevanti tal-Kunsill tas-Sigurtà tan-NU. L-UE tilqa' t-tħabbira mill-Mibgħut Speċjali tan-NU li t-taħdidiet inklużivi bejn il-Jemeniti jistgħu jerġgħu jibdew dalwaqt. Hija tilqa' wkoll l-impenn reċenti tal-Gvern tal-Jemen li jieħu sehem fil-konsultazzjonijiet u l-fatt li l-Houthis u l-Kungress Ġenerali tal-Poplu esprimew aċċettazzjoni ċara tar-Riżoluzzjoni 2216 tal-Kunsill tas-Sigurtà tan-NU lis-Segretarju Ġenerali tan-NU u l-Mibgħut Speċjali tan-NU. L-UE tħeġġeġ lill-partijiet kollha biex jaħtfu din l-opportunità għal spinta ġdida favur il-bini ta' fiduċja u l-istabbiliment ta' pedament sod għal negozjati ulterjuri lejn paċi sostenibbli bejn il-partijiet kollha. 3. L-UE tappella lill-partijiet kollha biex jinvolvu ruħhom b'mod flessibbli u kostruttiv, mingħajr prekondizzjonijiet u b'rieda tajba fit-tħejjija u t-tmexxija ta' negozjati ffaċilitati min-NU. Fi proċess immexxi mill-Jemen, huma għandhom isolvu d-differenzi ta' bejniethom permezz tad-djalogu, jiċħdu l-vjolenza biex jiksbu għanijiet politiċi, u jżommu lura mill-provokazzjoni u azzjonijiet unilaterali li jimpedixxu li terġa' tibda t-transizzjoni politika. Fl-istess ħin, l-implimentazzjoni ta' miżuri prattiċi għall-bini tal-fiduċja ser tkun essenzjali biex jiġi ffaċilitat ritorn għad-direzzjoni politika bħal passi immedjati lejn waqfien mill-ġlied sostenibbli, mekkaniżmu għall-irtirar tal-forzi taħt monitoraġġ, il-faċilitazzjoni ta' aċċess umanitarja u kummerċjali, u l-ħelsien ta' priġunieri politiċi. L-UE ttenni l-appell tagħha lill-atturi reġjonali kollha biex jinvolvu ruħhom b'mod kostruttiv mal-partijiet Jemeniti sabiex il-kriżi tkun tista' titnaqqas u biex jiġi evitat aktar nuqqas ta' stabbiltà reġjonali. 4. L-UE tħeġġeġ lill-Gvern tal-Jemen biex jerfa' r-responsabbiltà tiegħu fil-ġlieda kontra gruppi estremisti u terroristiċi, bħall-Al Qaeda fil-Peniżola Għarbija (AQAP) u d-Da'esh fil-Jemen, li qed japprofittaw min-nuqqas ta' stabbiltà attwali. Huwa partikolarment importanti li l-partijiet kollha fil-konflitt jieħdu azzjoni deċiżiva kontra gruppi ta' dan it-tip li jkunu ta' theddid intern u estern dirett. L-UE tikkundanna l-attakki terroristiċi kollha bl-aktar mod qawwi, b'mod partikolari dawk kontra miri ċivili u reliġjużi. Hija tafferma mill-ġdid l-impenn tagħha li tappoġġa lill-Gvern f'dan l-isforz. 5. L-UE tinsab imħassba ħafna dwar l-impatt tal-ostilitajiet attwali, inklużi il-bumbardamenti, l-użu rrapportat ta' munizzjon dispersiv, ġlied bejn fazzjonijiet rivali fuq il-post u l-interruzzjoni ta' servizzi essenzjali fir-rigward tal-popolazzjoni ċivili, b'mod partikolari t-tfal, in-nisa u gruppi oħra vulnerabbli. Hija tinsab ukoll imħassba ferm dwar il-ħsara li saret lill-infrastruttura ċivili u lill-wirt kulturali. Il-Jemen għaddej minn katastrofi umanitarja mingħajr preċedent, b'21 miljun persuna jew 80% tal-popolazzjoni fi bżonn ta' għajnuna umanitarja u 6 miljun ruħ fi bżonn ta' għajnuna immedjata ta' salvataġġ. L-UE tħeġġeġ lill-partijiet kollha biex jirrispettaw il-prinċipji umanitarji tal-umanità, in-newtralità, l-indipendenza u l-imparzjalità, kif ukoll biex jiżguraw il-protezzjoni tal-popolazzjoni ċivili u tal-ħaddiema li jagħtu għajnuna umanitarja. L-UE hija mħassba ħafna dwar l-immirar indiskriminat ta' infrastruttura ċivili partikolarment faċilitajiet mediċi, skejjel u sistemi tal-ilma, portijiet u ajruporti, u l-użu ta' binjiet ċivili għal skopijiet militari. L-UE jiddispjaċiha għall-imwiet ta' ħaddiema umanitarji fil-Jemen mill-bidu ta' dan il-kunflitt. Il-partijiet kollha fil-konflitt għandhom b'mod urġenti jagħtu prijorità u jiffaċilitaw l-aċċess sostnut u sistematiku, inkluż il-passaġġ sikur għal oġġetti ta' emerġenza, umanitarji u kummerċjali - inklużi l-karburanti - permezz tal-portijiet kollha tal-Jemen. Id-distribuzzjoni ulterjuri madwar il-pajjiż kollu għandha terġa' tiġi stabbilita b'mod urġenti u mingħajr kondizzjonijiet. L-UE tistenna b'interess l-implimentazzjoni rapida tal-Mekkaniżmu ta' Verifika u Spezzjoni tan-NU (UNVIM) għat-trasport marittimu kummerċjali, inklużi l-karburanti, għall-Jemen, li għalih ser tikkontribwixxi finanzjarjament. L-UE u l-Istati Membri tagħha, li s'issa impenjaw aktar minn EUR 200 miljun f'għajnuna umanitarja lill-Jemen fl-2015, jenfasizzaw għal darb'oħra l-bżonn ta' azzjoni umanitarja kkoordinata taħt it-tmexxija tan-NU, u jħeġġu lill-pajjiżi kollha biex jikkontribwixxu biex jiġu indirizzati l-ħtiġijiet umanitarji. 6. Il-partijiet kollha għandhom jieħdu l-miżuri kollha neċessarji biex jiżguraw ir-rispett tad-Dritt Umanitarju Internazzjonali u d-Dritt Internazzjonali dwar id-Drittijiet tal-Bniedem. L-iżgurar tas-sens ta' responsabbiltà għall-vjolazzjonijiet huwa parti importanti mill-proċess sabiex tinkiseb soluzzjoni dejjiema għall-kunflitt attwali. L-UE tenfasizza l-ħtieġa li tiġi implimentata b'mod sħiħ ir-riżoluzzjoni dwar "L-assistenza teknika u t-tisħiħ tal-kapaċitajiet għall-Jemen fil-qasam tad-drittijiet tal-bniedem" adottata matul it-30 sessjoni tal-Kunsill tad-Drittijiet tal-Bniedem tan-NU, li fost l-oħrajn titlob lill-Uffiċċju tal-Kummissarju Għoli biex jassisti lill-Kummissjoni nazzjonali ta' inkjesta tissodisfa l-obbligi internazzjonali fil-ħidma tagħha. L-UE tistenna b'interess li tirċievi aġġornament bil-fomm mill-Kummissarju Għoli fil-31 sessjoni tal-Kunsill u rapport komprensiv bil-miktub matul it-33 sessjoni tiegħu. Hija tistenna li l-Kummissjoni nazzjonali ta' inkjesta tkun tista' taħdem b'mod indipendenti u ttenni t-talba tagħha għall-investigazzjoni indipendenti tal-allegazzjonijiet kollha ta' vjolazzjonijiet tad-Dritt Internazzjonali dwar id-Drittijiet tal-Bniedem u d-Dritt Umanitarju Internazzjonali. 7. L-UE u l-Istati Membri tagħha jenfasizzaw il-ħtieġa ta' approċċ maqbul, ikkoordinat u strateġiku min-naħa tal-komunità internazzjonali u l-Gvern tal-Jemen lejn ir-rikostruzzjoni tal-pajjiż, u jinsabu lesti biex jagħtu sehemhom fl-isforzi għall-benefiċċju tal-Jemeniti kollha. Ara l-paġna tal-laqgħa